Document ID: 32011R0648

KOMMISSIONENS GENNEMFØRELSESFORORDNING (EU) Nr. 648/2011
af 4. juli 2011
om ændring af forordning (EF) nr. 1266/2007 for så vidt angår anvendelsesperioden for overgangsforanstaltningerne i forbindelse med betingelserne for undtagelse af visse dyr fra udtransportforbuddet i Rådets direktiv 2000/75/EF
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får (1), særlig artikel 9, stk. 1, litra c), artikel 11, artikel 12 og artikel 19, stk. 3, og
ud fra følgende betragtninger:
(1)
Ved Kommissionens forordning (EF) nr. 1266/2007 af 26. oktober 2007 om gennemførelsesbestemmelser til Rådets direktiv 2000/75/EF for så vidt angår kontrol med, overvågning af og restriktioner for flytning af visse dyr af modtagelige arter i forbindelse med bluetongue (2) er der fastsat bestemmelser om kontrol med, overvågning af og restriktioner for flytning af dyr inden for og ud af spærrezonerne i forbindelse med bluetongue.
(2)
I artikel 8 i forordning (EF) nr. 1266/2007 er der fastsat betingelser for fritagelse fra udtransportforbuddet i direktiv 2000/75/EF. Det fastsættes i nævnte forordnings artikel 8, stk. 1, at flytning af dyr samt sæd, æg og embryoner herfra fra en bedrift, en sædopsamlingsstation eller en opbevaringsstation i en spærrezone til en anden bedrift, en anden sædopsamlingsstation eller en anden opbevaringsstation er undtaget fra udtransportforbuddet, forudsat at dyrene samt sæden, æggene og embryonerne herfra opfylder betingelserne i bilag III til nævnte forordning eller opfylder andre tilfredsstillende dyresundhedsgarantier på grundlag af et positivt resultat af en risikovurdering af foranstaltninger mod spredning af bluetonguevirus og beskyttelse mod vektorangreb, som kræves af den kompetente myndighed på oprindelsesstedet og er godkendt af den kompetente myndighed på bestemmelsesstedet, inden flytningen af de pågældende dyr.
(3)
I artikel 9a, stk. 1, i forordning (EF) nr. 1266/2007 fastsættes det, at bestemmelsesmedlemsstaterne som en overgangsforanstaltning og uanset betingelserne i bilag III til nævnte forordning på grundlag af resultatet af en risikovurdering, der tager hensyn til de entomologiske og epidemiologiske forhold, dyrene indføres under, kan kræve, at flytning af visse dyr, som er omfattet af undtagelsen i nævnte forordnings artikel 8, stk. 1, skal ske under overholdelse af supplerende betingelser. Disse supplerende betingelser går ud på, at dyrene skal være under 90 dage gamle; de skal siden fødslen have været opstaldet under vektorsikrede forhold, og de skal have været underkastet visse af de prøver, der er nævnt i bilag III til nævnte forordning.
(4)
Ved forordning (EF) nr. 1266/2007, som ændret ved forordning (EU) nr. 1142/2010 (3), blev anvendelsesperioden for overgangsforanstaltningerne i artikel 9a i forordning (EF) nr. 1266/2007 forlænget med yderligere seks måneder indtil den 30. juni 2011. Da forordning (EU) nr. 1142/2010 blev vedtaget, forventedes det, at nye regler vedrørende kriterierne for vektorsikrede virksomheder ville være blevet indarbejdet i bilag III til forordning (EF) nr. 1266/2007, og at de nævnte overgangsforanstaltninger derfor ikke længere ville være nødvendige. De planlagte ændringer af bilag III til nævnte forordning er imidlertid endnu ikke blevet foretaget.
(5)
Det er derfor nødvendigt at forlænge anvendelsesperioden for overgangsforanstaltningerne i artikel 9a, stk. 1, i forordning (EF) nr. 1266/2007 med yderligere et år, så længe ændringerne af bilag III til forordning (EF) nr. 1266/2007, for så vidt angår vektorsikrede virksomheder, ikke er vedtaget.
(6)
Forordning (EF) nr. 1266/2007 bør derfor ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I den indledende sætning i artikel 9a, stk. 1, i forordning (EF) nr. 1266/2007 ændres datoen »30. juni 2011« til »30. juni 2012«.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juli 2011.

Labels: 8
3
0
6
15